กรมอนามัยแนะ แปรง ตรวจ เช็ค ป้องกันมะเร็งช่องปาก ฟันดี ชีวีมีสุข
นายแพทย์สราวุฒิ บุญสุข รองอธิบดีกรมอนามัย เปิดเผยว่า การดูแลสุขภาพช่องปากและฟันเป็นสิ่งที่กรมอนามัยให้ความสำคัญ นอกจากจะจัดทำมาตรฐานการให้บริการแล้ว ยังรณรงค์ให้ประชาชนทุกกลุ่มวัยดูแลสุขภาพช่องปากด้วยตนเองอย่างเหมาะสม ถูกต้อง และปฏิบัติเป็นประจำ เน้น แปรง ตรวจ เช็ค โดยแปรงฟันสูตร 2-2-2 คือ แปรงฟันอย่างน้อยวันละ 2 ครั้ง ด้วยยาสีฟันผสมฟลูออไรด์ ตอนเช้าและก่อนนอน ควรแปรงฟันนาน ครั้งละ 2 นาทีขึ้นไป งดกินอาหารหลังแปรงฟันอย่างน้อย 2 ชั่วโมง และใช้ไหมขัดฟันทุกวันอย่างน้อยวันละครั้ง ตรวจสุขภาพช่องปากโดยทันตบุคลากรอย่างน้อยปีละ 1 ครั้ง และเช็คความผิดปกติในช่องปาก หรือสังเกตรอยโรคด้วยตนเอง เพราะอาจเป็นสัญญาณเตือนของโรคมะเร็งช่องปาก หากตรวจพบได้ตั้งแต่ระยะเริ่มแรกและได้รับการรักษาโดยเร็ว จะช่วยลดความรุนแรงของโรควันที่ 21 ตุลาคมของทุกปี เป็นวันคล้ายวันพระราชสมภพสมเด็จพระศรีนครินทราบรมราชชนนี พระมารดาแห่งการทันตแพทย์ไทย และเป็นวันทันตสาธารณสุขแห่งชาติ เพื่อรำลึกถึงพระมหากรุณาธิคุณและเทิดพระเกียรติสมเด็จย่าของปวงชนชาวไทย กรมอนามัยได้จัดกิจกรรมรณรงค์คนไทยฟันดี สดุดีสมเด็จย่า ภายใต้แนวคิดฟันดี ชีวีมีสุข กระตุ้นให้ประชาชนเห็นความสำคัญของการดูแลสุขภาพช่องปากตนเอง พร้อมมอบเกียรติบัตรผู้ประกอบการแปรงสีฟันที่ได้รับรองคุณภาพมาตรฐานกรมอนามัย อาทิ บริษัท ปาล์มเมด อินดัสตรี้ (ประเทศไทย) จำกัด บริษัท เล้าอารีย์ เทรดดิ้ง จำกัด และจัดนิทรรศการส่งเสริมทันตสุขภาพตามกลุ่มวัย การส่งเสริมสุขภาพและอนามัยสิ่งแวดล้อม ฝึกตรวจฟันและรอยโรคเสี่ยงมะเร็งช่องปาก ฝึกแปรงฟันคุณภาพ และการใช้นวัตกรรมเฝ้าระวังพฤติกรรมดูแลช่องปากด้านทันตแพทย์หญิงวรางคนา เวชวิธี ผู้อำนวยการสำนักทันตสาธารณสุข กล่าวว่า หากละเลยการดูแลจนเกิดฟันผุ เหงือกอักเสบ หรือรอยโรคในช่องปาก แล้วไม่ได้รับการรักษาที่เหมาะสม ทันเวลา อาจส่งผลกระทบต่อการดำเนินชีวิตประจำวัน เช่น การกิน การพูด รวมทั้งการนอนหลับ การคงสภาพอารมณ์ให้เป็นปกติ ดังนั้น ประชาชนควรให้ความสำคัญกับการดูแลสุขภาพช่องปาก เพราะสุขภาพช่องปากที่ดีเป็นสิ่งสำคัญสำหรับการมีคุณภาพชีวิตที่ดี